Pogings tot plundertogte, betogings plek-plek aangemeld(Argieffoto) Enkele pogings deur boosdoeners om winkels te plunder en onwettige betogings uit te voer is landwyd in die kiem gesmoor. Geen sodanige bedrywighede hou skynbaar verband met die gerugte dat ŉ nasionale betoging (#nationalshutdown) vir vandag beplan is nie. Konst. Thenjiswa Ngcobo, polisiewoordvoerder in KwaZulu-Natal, het aan Maroela Media bevestig dat daar Vrydag in die vroeë oggendure onrus in dele van dié provinsie uitgebreek het. “ŉ Groep mense het op Dr Pixley KaSeme-straat in die Durbanse middestad saamgedrom en lawaai begin maak. Die Durbanse eenheid vir openbare orde is ontbied toe die skare bakstene na sakepersele begin gooi het,” sê hy. “Die skare is dadelik uitmekaargejaag en gevolglik is geen winkels geplunder nie.” Bewerings doen op sosiale media die ronde dat die polisie traangas en skokgranate op die groep moes gebruik het, maar Ngcobo kon dit nie bevestig nie. In ŉ afsonderlike voorval in Hammersdale, Mpumalanga, het ŉ groep mense probeer om winkels in die gebied te plunder. Hulle is egter deur polisiebeamptes, wat die gebied gepatrolleer het, voorgekeer voordat enige skade aan ondernemings aangerig is. JP Smith, Kaapstad se burgemeesterskomiteelid vir veiligheid, sê slegs ŉ paar, opportunistiese pogings tot protes is vandag in dié metro aangemeld. Al hierdie betogings hou verband met inwoners se ontevredenheid oor kwessies soos behuising, eerder as die verhoogde brandstofpryse. Minstens 15 betogers is vroeg Vrydagoggend by Fisantekraal in hegtenis geneem waar hulle onwettig teen die behuisingsontwikkeling in die gebied betoog het. Betogings het ook by Leonsdale opgevlam en verskeie wetstoepassingsowerhede se voertuie is daartydens beskadig. Nadat bykomende beamptes ontbied is, is die groep betogers na die Elsiesrivier-polisiestasie vergesel, waar die stasiebevelvoerder die groep se bekommernisse aangepak het. “Polisiebeamptes monitor ook die beweging van ŉ ander groep betogers in Hanoverstraat in die middestad,” sê Smith. Hierdie betoging hou glo ook nie verband met die petrolprys nie. “Hoewel ons mense se regte om te betoog respekteer, kan dit nie ten koste van noodsaaklike infrastruktuur of medeburgers se veiligheid wees nie.” Wetstoepassingsowerhede is al van vroeg vanoggend in dié metro ontplooi en volgens Smith sal verskeie dienste voortgaan om die polisie in hierdie geval by te staan. Die nasionale gesamentlike en operasionele intelligensiestruktuur (NatJoints) tesame met verskeie ander instellings het onderneem om Vrydag landwyd die vrede te bewaar. Tot op hede het nog geen drukgroep, vakbond of politieke party erken dat die beweerde nasionale betoging sy idee was nie.